  Майя Бывальцева 18-тӥ гудырикошконэ 24-тӥ ползэ ни ӧсъёссэ усьтэ пинал усточиослэн «Шундыкар» лагерьзы. Со егитъёслэн «Ёлочка» лагерязы 27-тӥ гудырикошконозь ужалоз, ивортэ Удмуртиысь йӧскалык политикая министерстволэн пресс-службаез. Удмурт егитъёслэн «Шунды» огазеяськонзылэн ӵектосэз удмурт киужъёсты, фольклорез но туала удмурт творчествоез дышетон пыр удмурт кылэз но лулчеберетэз вӧлмытыны ужпум пуктэ. Солэн кулэлыкез но пайдалыкез туж умой адӟиське: тросэз удмурт кылбурчиос но гожъясьёс, артистъёс но суредасьёс, журналистъёс но политикъёс, чеберлыко киужъёсъя усточиос но дышетӥсьёс «Шундыкар» лагерь пыр потӥзы. Туннэ соос туала удмурт лулчеберетэз но мерлыкез азинтӥсьёс луо. Таяз арын «Шундыкарын» быгатонлыкъёссэс волятыны, тодон-валанъёссэс муромытыны быгатозы 100-лэсь трос нылпиос. Удмуртиысь сяна, лагере вуизы Татарстанысь, Башкортостанысь, Пермь шаерысь, Марий-Элысь нылъёс но пиос. Дышетон мыноз 11 ӧръёсъя: литература, эстрада, тележурналистика, видеоискусство, фольклор, эктӥсьёс, крезь лэсьтон, крезьгуро инструментъёсын шудӥсьёс, суредасьёс, дӥськут дизайн, театр. Тегъёс: Мерлык Дышетон Ижкар Удмуртия йӧскалыклулчеберет пиналъёс Шунды  